

 LĒMUMS

Ādažos, Ādažu novadā

2024. gada 25. jūlijā **Nr.** **297**

**Par nekustamā īpašuma nodokļa atvieglojumiem Mežmalas ielas atjaunošanai**

Ādažu novada pašvaldības dome izskatīja Mežmalas ielai pieguļošo 10 īpašumu īpašnieku (visi kopā turpmāk - Iesniedzēji) 2024. gada 16. jūlija iesniegumus par gatavību līdzfinansēt 50 % apmērā pašvaldībai piederošās Mežmalas ielas (turpmāk – Objekts), Alderos, Ādažu pagastā, Ādažu novadā, ceļa seguma atjaunošanu ar asfaltsegumu.

Iesniedzēji ir pielikumā norādīto nekustamā īpašuma īpašnieki (aplūkots Rīgas rajona Ādažu novada zemesgrāmatas nodalījumā 16.07.2024.).

2024. gadā pašvaldības budžetā tika asignēti 21 000 *euro* projektam “Mežmalas ielas seguma vienkāršotā atjaunošana, Alderi, 0.22km” (turpmāk – Projekts) un to bija plānots realizēt arī piesaistot Iesniedzēju līdzfinansējumu 50 % apmērā.

Pašvaldības aģentūras “Carnikavas komunālserviss” (turpmāk – Aģentūra) veiktajā iepirkumā “Mežmalas ielas, Alderos projektēšana, autoruzraudzība un izbūve (identifikācijas Nr. PA „Carnikavas komunālserviss” 2024/28)) ielas rekonstrukcijas būvdarbu cena (ar PVN) bija 62 021,66 *euro* (51259,57 *euro* bez PVN), un 50 % no tās ir 31 010 *euro*.

Iesniedzēji iesniedza pašvaldībai apliecinājumu par līdzfinansējuma nodrošināšanu 31 000 *euro* apmērā, t.i., 50 % no paredzamās līgumcenas. Pašvaldība savā budžetā var paredzēt papildu 10 020 *euro* pašvaldības daļas apmaksai Projekta izpildei.

Ādažu novada pašvaldības 2021. gada 24. novembra saistošo noteikumu Nr. 37/2021 “Par nekustamā īpašuma nodokļa atvieglojumu piešķiršanu Ādažu novadā” (turpmāk – Noteikumi) 32.5. apakšpunktā noteikts, ka nodokļu maksātājiem, kas par saviem līdzekļiem izbūvējuši maģistrālās koplietošanas inženierbūves publiskai lietošanai (t.sk., ceļus), kas netiek izmantoti komerciālos nolūkos, piešķir nekustamā īpašuma nodokļa (NĪN) atvieglojumu 90 % apmērā no par visiem nodokļa maksātājam piederošiem īpašumiem Ādažu novadā. Pirms objekta izbūves persona un pašvaldība noslēdz attiecīgu vienošanos. Atvieglojumu piešķir pēc objekta nodošanas ekspluatācijā, ja tā nepieciešama saskaņā ar normatīvajiem aktiem. Atvieglojuma apmērs nedrīkst pārsniegt 90 % no summas, ko persona ieguldījusi objekta būvniecībā. Ja atvieglojums attiecīgajā kalendāra gadā ir mazāks, nekā ieguldījums objektā, tad atvieglojumu piemēro līdz 10. kalendāra gadam.

Pamatojoties uz likuma „Par nekustamā īpašuma nodokli” 5. panta trešo daļu un Noteikumu 32.5. apakšpunktu, Finanšu komitejas 17.07.2024. atzinumu, Ādažu novada pašvaldības dome

**NOLEMJ:**

1. Piekrist, ka Mežmalas ielas ceļa seguma uzlabojumi būs izmantojami sabiedrības vajadzībām, kā rezultātā Īpašniekiem, kuri piedalīsies ar līdzfinansējumu ceļa seguma izbūvē, būs tiesības saņemt nekustamā īpašuma nodokļa atvieglojumu saskaņā ar Ādažu novada pašvaldības 2021. gada 24. novembra saistošajiem noteikumiem “Par nekustamā īpašuma nodokļa atvieglojumu piešķiršanu Ādažu novadā” ja būs iestājušies šādi apstākļi:
	1. Īpašnieki noslēgs vienošanos ar pašvaldību un izpildīs tajā noteiktās saistības;
	2. būs iestājušies visi Noteikumu priekšnoteikumi NĪN atvieglojumu saņemšanai.
2. Lēmumu par NĪN atvieglojumu piemērošanu par Iesniedzējiem piederošiem nekustamajiem īpašumiem pieņems dome pēc 1. punkta nosacījuma izpildes.
3. Centrālās pārvaldes Juridiskajai un iepirkumu nodaļai 2 nedēļu laikā no šī lēmuma pieņemšanas sagatavot 1.1. apakšpunktā noteiktās vienošanās projektu.
4. Pašvaldības izpilddirektoram noslēgt 3. punktā noteiktās vienošanās un organizēt to izpildes kontroli.
5. Centrālās pārvaldes Grāmatvedības nodaļai pēc Īpašnieku līdzfinansējuma saņemšanas ieskaitīt līdzfinansējuma kopsummu 31 000 *euro* apmērā Aģentūrai ar Projekta realizāciju saistīto izdevumu apmaksai.
6. Aģentūrai noslēgt līgumu ar iepirkuma uzvarētāju par Projekta realizāciju tikai pēc Iesniedzēju līdzfinansējuma kopsummas saņemšanas Aģentūras norēķinu kontā.
7. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU